贈畫工王三錫傳神
作者：魏了翁
朝代：宋

paragraphs: 氣質紛不齊，四海無似人。
藉令貌相近，氣有醇不醇。
善觀人品者，儀觀與機神。
正邪眸子見，善惡眉間分。
且如若與虎，二人自非倫。
而俱類孔子，俗眼何昏昏。
古人有夢遇，便知爲良臣。
又能記眉目，曉然得其真。
此須以神會，難與淺者論。
王生歸爲我，試語司寇君。
此理充得去，三代同此民。